PÅ VENT: Aron og Siren Brøyn (til venstre), Alexander Grønnvold og Mia Indira Anggong venter alle på å få bli med hjem til Norge. Foto: Privat

Norske surrogatbabyer strandet i India

(VG Nett) Hjerteknuserne Aron, Siren, Alexander og Mia Indira må bli i India på ubestemt tid. Nå frykter foreldrene til Mia at de mister datteren.

Kari Tone Flågen

Oppdatert 20. juni 2010

Artikkelen er over ti år gammel



Strengere regler for surrogatavtaler i utlandet gjør at det bittelille norske firkløveret ennå ikke har fått norske pass.

Christian Sørlie og ektemannen Rolf Edgar Anggong har lenge drømt om å få barn.

Løsningen for paret ble en surrogatklinikk i India, hvor en indisk surrogatmor ble befruktet med sædceller fra Rolf Edgar.

For seks uker siden kunne paret endelig sette kursen mot India og se datteren sin bli født.







De kalte henne Mia Indira.

Men få dager etter at paret hadde landet i India kom e-posten ingen av dem hadde forutsett.

- Vi fikk beskjed om at saken vår var stoppet i påvente av nye retningslinjer vedrørende anerkjennelse av farskap i utlandet. Vi er rett og slett surrogatfast i India, fortviler Christian Sørlie.

Har du tips eller innspill? Kontakt VG Netts journalist her

Artikkelen fortsetter under bildet

NYBAKTE FORELDRE: Rolf Edgar Anggong (til venstre) og ektemannen Christian Sørlie lengter etter å ta med lille Mia Indira hjem til Norge. Foto: Privat

SURROGATMOR-DEBATTEN:Like saker behandles ulikt

Redde for å miste datteren

Før de vordende foreldrene dro ned til India hadde de pleiet jevnlig kontakt både med Nav Utland, den norske ambassaden i Delhi og folkeregistreringskontoret hjemme i Norge. Samtlige bekreftet ifølge Sørlie at alle papirer var i skjønneste orden. Så enkelt skulle det vise seg at det ikke var.

Nye retningslinjer for anerkjennelse av farskap i utlandet krever nå at både surrogatmoren og hennes mann må fylle ut et skjema der de fraskriver seg foreldreretten, noe de norske parene ikke var informert om.

For den norske familien på tre begynner tiden å renne ut. Surrogatmoren og ektemannen hennes ønsker å komme seg hjem til landsbyen sin, og Sørlie og mannen hans frykter at de ikke vil klare å få tak i dem igjen dersom de gjør dette.

- Uten signaturen deres forblir Mia Indira deres. I slike tilfeller blir ungen statsløs og kan havne på barnehjem. Det er forferdelig, sier Sørlie.

LES HISTORIEN TIL KARI ANN:Får hjelp av norske myndigheter

HER ER REGLENE:Bioteknologiloven

Flere familier i samme situasjon

Til tross for jevnlig kontakt med både ambassaden i Dehli og myndighetene i Norge, aner ikke familien når de får papirene som nå er nødvendige for å bli barnets foreldre i henhold til norsk lov.

- Vi har forsøkt å få tak i skjemaet som kreves, men ingen kan svare på hvor det befinner seg i systemet og når det vil bli sendt til konsulatet her nede slik at vi får signert det. Det er utrolig frustrerende at regelverket endres midt i prosessen uten at noen informerer oss, forteller Sørlie.

Christian Sørlie og Rolf Edgar Anggong er ikke alene om å sitte fast i Mumbai i India. På samme hotell befinner det seg to norske foreldrepar til som også venter på et skjema ingen har kunnet svare på hvor befinner seg.

Sørlie er fortvilet.

- Datteren vår er statsløs. Hva skjer dersom hun blir syk eller noe annet skjer? I henhold til norske lover er Mira Indira indisk statsborger, mens indiske myndigheter sier hun er norsk. Vi får ikke pass til Mia Indira før dette skjemaet er fylt ut og sendt til norske myndigheter, fortviler Sørlie.

For Sørlie og partneren hans begynner situasjonen å bli vanskelig. Flere uplanlagte uker i India er en tung økonomisk belastning å ta i tillegg til de 200.000 norske kronene som er betalt til surrogatklinikken. Samtidig forsterker monsunen over India seg.

- Det er flom flere steder og utbrudd av flere monsunrelaterte sykdommer, forteller Sørlie.

- Sent brev til Utenriksdepartementet

Fra Barne-, likestillings og inkluderingsdepartementet (BLD) får VG Nett opplyst at det ikke er snakk om noen nye retningslinjer, men presiseringer av «noen vanskelige problemstillinger» rundt erkjennelse av farskap av en norsk mann i saker hvor barnet er født av utenlandsk kvinne. Ifølge BLD ble det nye skjemaet som de norske familiene har etterspurt, sendt til Utenriksdepartementet (UD) og ambassaden i Delhi torsdag.

- Vi har vært opptatt av at alle som skal erklære farskap i utlandet får en forutsigbar og lik behandling. Derfor har vi sendt et brev til Utenriksdepartementet om hvordan regelverket skal forstås. Det er nå Utenriksdepartementet og norske utenriksstasjoner som bistår norske borgere i utlandet, sier statssekretær Henriette Wethrin i BLD i en e-post til VG Nett.

BLD ønsker ikke å kommentere saken utover dette.

LES OGSÅ:Nordmenn på «babyshopping»-toppen i Europa

- Viktig med grundig saksgang

I UD får VG Nett bekreftet at det nødvendige skjemaet er mottatt og sendt til ambassaden i Delhi.

- Skjemaene ble videresendt ambassaden så snart vi mottok dem fra BLD. Vi har også videresendt DNA-testene. Så snart disse mottas av ambassaden kan de fortsette saksbehandlingen etter gjeldende retningslinjer, opplyser pressevakt Marte Lerberg Kopstad i UD.

Hun kan derimot ikke love når de norske parene kan ta med seg barna hjem.

- Vi kan ikke si når prosessen blir sluttført. Sakene prioriteres av både UD og ambassaden. Det er viktig at saksgangen er grundig i denne type saker.

Verken Nav, UD eller BLD ønsker å uttale seg om hvorfor de norske parene ikke ble informert om at en nytt skjema var påkrevd for at de kunne få med seg barna hjem til Norge.

Publisert: 20.06.10 kl. 10:50 Oppdatert: 20.06.10 kl. 14:57

Les også

Mer om Helse